เงินทุนเคลื่อนเร็วคนไทยขนออกต่างชาติหอบเข้า
คนไทยแห่ขนเงินลงทุนนอก เดือน ต.ค.ไหลออกสุทธิ 5.8 หมื่นล้านบาท
1 ธ.ค. 2557

คนไทยแห่ขนเงินลงทุนนอก เดือน ต.ค.ไหลออกสุทธิ 5.8 หมื่นล้านบาท
ธนาคารแห่งประเทศไทย (ธปท.) รายงานดุลบัญชีเงินทุนเคลื่อนย้ายล่าสุดในเดือนต.ค.ที่ผ่านมา พบว่ามีเงินไหลออกสุทธิ 1,759 ล้านเหรียญสหรัฐ หรือประมาณ 5.8 หมื่นล้านบาท เพิ่มขึ้นจากเดือนก่อนหน้าที่ไหลออกสุทธิ 806 ล้านเหรียญสหรัฐ หรือประมาณ 2.6 หมื่นล้านบาท จากการไหลออกไปลงทุนของนักลงทุนไทย ทั้งในรูปแบบการออกไปลงทุนโดยตรงในต่างประเทศ (ทีดีไอ) และการลงทุนในหลักทรัพย์
ทั้งนี้ ในส่วนของทีดีไอมีวงเงินประมาณ 1,002 ล้านเหรียญสหรัฐ หรือประมาณ 3.3 หมื่นล้านบาทแล้ว สูงขึ้นจากเดือนหน้าที่ไหลออกไปเพียง 649 เหรียญสหรัฐ หรือประมาณ 2.1 หมื่นล้านบาท
สำหรับเงินที่ออกไปลงทุนในหลักทรัพย์ทั้งหุ้นและตราสารหนี้มีประมาณ 1,569 ล้านเหรียญสหรัฐ หรือประมาณ 5.1 หมื่นล้านบาท ซึ่งในส่วนนี้เป็นเงินที่ธปท.ออกไปลงทุนในพันธบัตรจีนเพิ่มขึ้นด้วย รวมทั้งยังมีการไหลออกจากการที่นักลงทุนต่างชาติขายพันธบัตรระยะสั้นของ ธปท.ออกไปอีกจำนวนหนึ่งด้วย
อย่างไรก็ดี อีกด้านมีเงินทุนต่างชาติที่ไหลเข้ามาลงทุนโดยตรงในไทย (เอฟดีไอ) ไหลเข้ามาด้วยเช่นกันในวงเงิน 1,161 ล้านเหรียญสหรัฐ หรือประมาณ 3.8 หมื่นล้านบาท และเข้ามาจากการใช้สินเชื่อในต่างประเทศมาอีกประมาณ 1,061 ล้านเหรียญสหรัฐ หรือประมาณ 3.5 หมื่นล้านบาท บวกกับยังมีเงินไหลเข้ามาลงทุนด้านอื่นๆ เพิ่มเติมด้วย ส่งผลให้การไหลเข้าและออกในบัญชีด้านสินทรัพย์และหนี้สินหักลบแล้วไหลออกสุทธิในเดือนนี้ 1,759 ล้านเหรียญสหรัฐดังกล่าว
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธปท. กล่าวว่า การไหลออกของเงินทุนในเดือนนี้ถึงจะเพิ่มขึ้นจากเดือนก่อนหน้าแต่ไม่น่าห่วง เพราะเป็นการออกไปลงทุนของนักลงทุนในต่างประเทศเป็นสิ่งสำคัญ